Budapest Főváros XIV. Kerület Zugló Önkormányzata

Polgármestere



Szám:123-829/2025
Nyilvános ülésen tárgyalandó!

Napirend száma: 

a Képviselő-testület
2025. október 30-i ülésére

Tárgy: Budapest Főváros XIV. Kerület Zugló Önkormányzata 3318/10000-ed tulajdoni hányadát képező ingatlan értékesítése

(Budapest XIV. kerület, Erzsébet királyné útja 62/C. szám alatti, 30289/15 hrsz-ú ingatlan) 
Tisztelt Képviselő-testület!
I. Előzmények

A Budapest Főváros XIV. Kerület Zugló Önkormányzata (a továbbiakban: Önkormányzat) 3318/10000-ed tulajdoni hányadát képező, Budapest XIV. kerület belterület, természetben az 1142 Budapest XIV. kerület, Erzsébet királyné útja 62/C. szám alatti, 30289/15 helyrajzi számú, 285 m² alapterületű kivett lakóház, udvar megnevezésű (a valóságban leromlott műszaki állapotú volt lakóház) ingatlan (2. melléklet) értékesítésére kijelöléséről a Budapest Főváros XIV. Kerület Zugló Önkormányzata Képviselő-testülete a 112/2025. (IV. 24.) önkormányzati határozatával döntött (3. melléklet).
A fenti határozat alapján a pályázati eljárást az Erzsébet királyné útja 62/C. szám alatti, 30289/15 helyrajzi számú ingatlan tulajdoni hányadának értékesítésére a Zuglói Városgazdálkodási Közszolgáltató Zártkörűen Működő Részvénytársaság (a továbbiakban: ZRt.) az értékesítésre történő kijelölést követően lefolytatta.
A pályázati felhívás nyilvános közzétételére a Budapest Főváros XIV. Kerület Zugló Önkormányzata Képviselő-Testületének az önkormányzat vagyonáról, a vagyontárgyak feletti tulajdonosi jogok gyakorlásáról szóló 18/2016. (III. 4.) önkormányzati rendelet 1. mellékletét képező Versenyeztetési Szabályzat 7.2. pontjában foglaltak alapján került sor. Mivel a 191/2023. (V.25.) önkormányzati határozatban foglaltaknak megfelelően a 30289/15 hrsz-ú ingatlanon megtörtént a társasházi tulajdon megszüntetése, majd a változás átvezetése az ingatlannyilvántartásban, így a fentiek szerinti albetétek már nem léteznek, az ingatlan önkormányzati tulajdonú 3318/10000-ed hányadrészét lehet pályázat útján értékesíteni.  

Az előbbiekben bemutatott ingatlan vagyonelem értékesítéséből származó bevételt a 2025. évi költségvetés tervezéséhez készített értékesítési terv javaslat összeállításakor figyelembe vettük. A mellékelt ingatlanforgalmi értékbecslések alapján az értékesítés pályázat útján történhet. Pályázatot a mindenkori érvényes (6 hónapnál nem régebbi), két szakvélemény közül a magasabb értéket megállapító értékbecslés alapján lehet kiírni. A pályázati felhívásokban kettő értékbecslés közül a magasabb érték úgy szerepel, mint minimálisan megajánlható vételár.

Ennek megfelelően a Pályázati felhívás meghirdetésre került a Zuglói ZRt. hirdetőtábláján, valamint a Polgármesteri Hivatal hirdetőtábláján való kifüggesztéssel (jelezve a kifüggesztés pontos dátumát), Budapest Főváros XIV. Kerület Zugló Önkormányzatának honlapján (www.zuglo.hu), a Zuglói ZRt. honlapján való közzététellel (www.zugloizrt.hu), a Pályázati Felhívás értékesítendő ingatlanon történő kifüggesztésével is (4. melléklet) és az ingatlan.com webes felületén.
A pályázat benyújtására nyitva álló határidő: 2025. augusztus 11. napjától 2025. szeptember 15. napjának 12:00 órája volt. 
A pályázati anyagot, részletes pályázati felhívást, Titoktartási nyilatkozat és átadás-átvételi elismervény ellenében / visszaigazoló elektronikus levél megküldésével (pályázati kiírásban szereplő kézbesítési vélelem beálltával) az alábbi érdeklődők vették át:

1. példány: CAVE-02. Tanácsadó Kft. visszaigazoló elektronikus levél megküldésével,

2. példány: Serbán Zsolt István visszaigazoló elektronikus levél megküldésével.

A tárgyi ingatlanra a pályázatok benyújtására nyitva álló határidőn belül 2 db ajánlat érkezett be: 
01. bírálati sorszámmal: 2025. szeptember hónap 11. napján, 13 óra 00 perckor az E-12697/2025. szám alatti ajánlat: (5. melléklet; 6. melléklet)
01. bírálati sorszámú pályázat:

Ajánlattevő neve: CAVE-02 Tanácsadó Kft. (meghatalmazott: dr. Tóth Sándor) 
Székhelye/címe: 1023 Budapest, Orgona u. 4. 2. em. 6.  

Vezető tisztségviselő: Mikola Benedekné ügyvezető
Ajánlati ár az ingatlanra: 22 000 000 Ft (ÁFA mentes) 
02. bírálati sorszámmal: 2025. szeptember hónap 15. napján, 9 óra 15 perckor az E-12774/2025.      szám alatti ajánlat: (7. melléklet; 8. melléklet)
02. bírálati sorszámú pályázat:

Ajánlattevő neve: Serbán Zsolt István (magánszemély)
Székhelye/címe: 1043 Budapest, Munkásotthon u. 49. X. em. 43. 
Vezető tisztségviselő:------------
Ajánlati ár az ingatlanra: 50 000 000 Ft (ÁFA mentes) 
Az ajánlatok bontására 2025. szeptember 18 napján 9:00 órakor került sor. A Bontó Bizottság megállapította, hogy az 01. bírálati sorszámú (CAVE-02 Tanácsadó Kft.)  pályázat hiányos, az ellenőrző listán jelöltek szerint. (9. melléklet) 
A CAVE-02 Tanácsadó Kft. részéről önkéntes hiánypótlásként 2025. szeptember 24-én a hiányzó dokumentumok teljeskörűen benyújtásra kerültek. 
Az ingatlan Pályázati felhívásban megjelölt kikiáltási ára (az a legalacsonyabb összeg, amelyet a kiíró, mint vételárajánlatot elfogad: 21 500 000 Ft (ÁFA mentes) (14. melléklet)
ÁFA mentesség: 
A Zuglói Önkormányzat lakóingatlan értékesítésére nem választott adókötelezettséget, így az ingatlan értékesítése adómentes az Áfa tv. 86. § (1) bekezdés j.) pontja alapján. 

Az Értékelő Bizottság 2025. szeptember 25. napján, 9:00 órai kezdettel az értékelést lefolytatta.  
Az Értékelő Bizottság javaslata: „a 02. bírálati sorszámmal ellátott Serbán Zsolt István által benyújtott érvényes pályázat kihirdetését javasolja nyertesnek. Javasolja a tárgyi ingatlan értékesítésére Serbán Zsolt István magánszemély által tett 50 000 000 Ft azaz Ötvenmillió forint összegű vételár-ajánlat elfogadását, a nyertes pályázóval a pályázati kiírásban foglalt feltételeknek megfelelő adásvételi szerződés megkötését. A bizottság a javaslatot egyhangúlag elfogadta” (10. melléklet)
II. Vélemények
Az értékesítésre kijelölésről és az ingatlan pályázati kiírásáról szóló 112/2025. (IV. 24.) önkormányzati határozat alapján a lebonyolító Zuglói ZRt. közzétette a Pályázati felhívást, és az érdeklődők részére az abban foglaltak szerint biztosította a Pályázati kiírást, mint részletes tájékoztatót, amely a pályázati feltételeket, az ingatlanra és az adásvételi szerződésre vonatkozó feltételeket és az előírt biztosítékot részletesen tartalmazta (12. melléklet) 
A Zuglói ZRt. az Értékelő Bizottság véleményére alapozva és figyelemmel az Értékelő Bizottság által kedvezőbbnek ítélt ajánlatot benyújtó pályázó nyilatkozatára, javasolja Serbán Zsolt István ajánlatát elfogadásra. 
Jogi szabályozási környezet:

A Budapest Főváros XIV. Kerület Zugló Önkormányzata Képviselő-testületének az Önkormányzat vagyonáról, a vagyontárgyak feletti tulajdonosi jogok gyakorlásáról szóló 18/2016. (III. 4.) önkormányzati rendelet (a továbbiakban: Vagyonrendelet) 1. § (2) bekezdés a) pont aa) alpontja szerint:
„A rendelet tárgyi hatálya kiterjed

a) az Önkormányzat tulajdonában álló

aa) ingatlan és ingó vagyonra, vagyoni értékű jogokra”
A Vagyonrendelet 36. § (1) bekezdés a) pontja szerint:

„Eltérő rendelkezés hiányában kizárólag nyilvános versenyeztetés útján, az összességében legelőnyösebb ajánlatot tevő részére a (8) bekezdés kivételével– a szolgáltatás és ellenszolgáltatás értékarányosságának biztosításával – kell 
a.) eladni az ingatlant, ha a forgalmi értéke eléri a bruttó 10 millió forintot”

A Vagyonrendelet 36. § (14) bekezdése szerint:

„A versenyeztetés módjáról, formájáról - a vagyontárgy értékéhez igazodóan – a tulajdonosi jogokat gyakorló szerv dönt. A versenyeztetés részletes eljárási rendjét a rendelet 1. mellékletét képező Versenyeztetési Szabályzat határozza meg.”
A Vagyonrendelet 40. § (4) bekezdés b) pontjában foglaltak szerint:

„Forgalomképes ingatlan megszerzéséről, elidegenítéséről, megterheléséről, gazdasági társaságba való beviteléről - ha az nem új társaság alapítása

a) 50 millió Ft egyedi értékhatárig a Gazdasági Bizottság és

b) 50 millió Ft egyedi értékhatártól a Képviselő-testület dönt.”

A Vagyonrendelet 1. számú mellékletét képező, a Budapest Főváros XIV. Kerület Zugló Önkormányzata tulajdonában álló vagyon elidegenítéséréről és hasznosításáról szóló Versenyeztetési Szabályzat (a továbbiakban: Vsz.) 20.7. pontja szerint:

 „Az ajánlatok elbírálására nyitva álló határidő nem lehet több 60 napnál. Az elbírálásra nyitva álló határidőről az érintetteket a pályázati kiírásban tájékoztatni kell.” 
A Vsz. 26.2. pontja a következőket írja elő: 
„A szerződést a pályázat eredményének kihirdetése után a lehető legrövidebb időn belül meg kell kötni. A szerződést úgy kell megkötni, hogy a pályázat nyertesének az ajánlati kötöttsége még fennálljon.”
A Polgári Törvénykönyvről szóló 2013. évi V. törvény 6:64. § (1) bekezdése szerint:

„Aki szerződés megkötésére irányuló szándékát egyértelműen kifejező és a lényeges kérdésekre kiterjedő jognyilatkozatot tesz, nyilatkozatához kötve marad. Az ajánlattevő kötöttségének idejét meghatározhatja.”

Az egyes állami tulajdonban lévő vagyontárgyak önkormányzatok tulajdonába adásáról szóló 1991. évi XXXIII. törvény 39. § (2) bekezdése értelmében a fővárost a kerület, a kerületet a főváros tulajdonában lévő ingatlan értékesítése esetén elővásárlási jog illeti meg, továbbá a nemzeti vagyonról szóló 2011. évi CXCVI. törvény 14. § (2) bekezdése alapján a helyi önkormányzat tulajdonában lévő ingatlan értékesítése esetén az államot minden más jogosultat megelőző elővásárlási jog illeti meg.
A Polgári Törvénykönyvről szóló 2013. évi V. törvény (Ptk.) 5:81 § (1) bekezdése szerint: 

„(1) A tulajdonostárs tulajdoni hányadára a többi tulajdonostársat harmadik személlyel szemben elővásárlási-, előbérleti és előhaszonbérleti jog illeti meg.”
Az elővásárlási jogra jogosult tulajdonostárs a 6682/10000-ed tulajdoni hányaddal rendelkező CAVE-02 Tanácsadó Kft.

Az elővásárlási jogra vonatkozó nyilatkozatok beszerzését a pályázat lebonyolítója vállalja oly módon, hogy a felek által aláírt adásvételi szerződést és az értékelő bizottság javaslatát elfogadó tulajdonosi joggyakorlói határozatot az elővásárlásra jogosult részére megküldi azzal a felhívással, hogy 35 napon belül nyilatkozzon, kíván-e élni elővásárlási jogával. A 35 napos határidőt az ajánlat vagy a szerződés személyes átadása esetén az átadás igazolt napjától, postai küldemény esetén a küldemény feladásának igazolt napjától kell számítani. A Fővárosi Önkormányzat, mint elővásárlási jogosult a kézhezvételtől számított 30 nap határidőn belül tehet nyilatkozatot az elővásárlási jog gyakorlásáról. 
Az elővásárlási jogra jogosult tulajdonostárs a 6682/1000-ed tulajdoni hányaddal rendelkező CAVE-02 Tanácsadó Kft., mint többségi tulajdonos, a kézhezvételtől számított 30 napos határidőn belül tehet nyilatkozatot az elővásárlási jog gyakorlásáról.
A határidők elmulasztása jogvesztő. 
Gazdasági Főosztály véleménye: az előterjesztésben közölt adatok, egyéb információk alapján az előterjesztéshez észrevételt nem tesz.
Jogi Főosztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.
III.
Bizottsági vélemények










Az előterjesztést a Jogi és Ügyrendi Bizottság a 2025. október 27-i ülésén tárgyalja. 

Az előterjesztést a Gazdasági Bizottság a 2025. október 29-i ülésén tárgyalja. 

IV.
Döntési javaslat
Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. számú mellékletét képező határozati javaslatot.

A határozathozatal Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű többséget igényel.

Budapest, 2025. október 1.

Rózsa András


polgármester
Mellékletek:
1. melléklet: Határozati javaslat
2. melléklet: Tulajdoni lap 
3. melléklet: 112/2025. (IV. 24.) önkormányzati határozat

4. melléklet: Pályázati felhívás kifüggesztése

5. melléklet: Pályázati ajánlat 01

6. melléklet: Átadás-átvételi igazolás pályázati ajánlat 01-hez

7. melléklet: Pályázati ajánlat 02

8. melléklet: Átadás-átvételi igazolás pályázati ajánlat 02-höz

9. melléklet: Bontó Bizottság jegyzőkönyv, jelenléti ív, és ellenőrző listák 

10. melléklet: Értékelő Bizottság jegyzőkönyve, jelenléti ív

11. melléklet: Adásvételi szerződés tervezet
12. melléklet: Pályázati kiírás

13. melléklet: Értékbecslés – 2025. 04. 03. (EURO-IMMO)

14. melléklet: Értékbecslés – 2025. 04. 07. (EXADUS)

Az előterjesztést készítette: Zuglói Városgazdálkodási Közszolgáltató Zártkörűen Működő Részvénytársaság Ingatlangazdálkodási Osztály
1. sz. melléklet a 123-829./2025. előterjesztéshez

Határozati javaslat

    Budapest Főváros XIV. Kerület Zugló Önkormányzata Képviselő-testülete
…....../2025. (X. 30.) önkormányzati határozata 

Budapest XIV. kerület, Erzsébet királyné útja 62/C. szám alatti, 30289/15 helyrajzi számú ingatlan értékesítéséről   
Budapest Főváros XIV. Kerület Zugló Önkormányzata Képviselő-testülete tulajdonosi joggyakorlói jogkörében eljárva úgy dönt, hogy: 

1. Budapest Főváros XIV. Kerület Zugló Önkormányzata a Budapest XIV. kerület, Erzsébet királyné útja 62/C. szám alatti, 30289/15 helyrajzi számú kivett lakóház, udvar megnevezésű ingatlanban fennálló 3318/10000 arányú tulajdoni hányadát a 112/2025. (IV. 24.) önkormányzati határozat alapján lefolytatott nyilvános pályázat során a nyertes ajánlattevő, Serbán Zsolt István részére értékesíti, az általa tett 50 000 000 Ft (ÁFA mentes), azaz Ötvenmillió forint (ÁFA mentes) vételár ellenében. 
2. az előterjesztés 11. sz. melléklete szerint jóváhagyja az 1. pontban megjelölt ingatlan értékesítéséről szóló adásvételi szerződés tervezet szövegét. 

3. felhatalmazza a Polgármestert, hogy a nyilvános pályázat során nyertes ajánlattevő Serbán Zsolt István által tett 50 000 000 Ft, azaz Ötvenmillió forint vételár kikötése mellett, a jóváhagyott szerződés tervezet szerint az adásvételi szerződést megkösse.  


Határidő:
Az adásvételi szerződés megkötésére 15 nap.


Felelős:
Rózsa András polgármester


Zuglói ZRt. – dr. Jankura Tamás Csaba vezérigazgató

